Is-Sitt Pitazz – Paragrafi 1771-1780 Applikazzjoni: O Ġesu' Tiegħi, Inti taf li jiena nixtieq inħobbok bi mħabba li l-ebda ruħ qatt ma ħabbitek biha. Nixtieq lid-dinja kollha tinbidel fi mħabba għalik. Għarus tiegħi, Inti tagħtini niekol u nixrob l-għasel u l-ħalib tal-Qalb Tiegħek. Sa minn kmieni, Inti kabbartni għalik biss, sabiex jiena nsir naf kif nista' nħobbok issa. Inti taf li jiena nħobbok, għax Inti biss taf kemm hu profond is-sagrifiċċju li jiena noffrilek kuljum. Ġesu' qalli, Binti, kellek xi diffikultajiet f'dan l-irtir? Weġibtu li ma kellix. Matul dan l-irtir, moħħi hu bħall-beraq. Nista' nidħol fil-misteri kollha tal-fidi bl-akbar faċilita'. Mgħallem u Mexxej tiegħi, id-dlam kollu jgħib minn moħħi taħt ir-raġġi tad-dawl Tiegħek. 1773. Illum il-qari spiritwali tiegħek, irridek taqra l-Evanġelju ta' San Ġwann, kapitlu wieħed u għoxrin. Ħallih jimlielek qalbek iktar minn moħħok. + Waqt id-devozzjonijiet ta' Ġunju, il-Mulej qalli, Binti, il-grazzja Tiegħi qiegħda tistrieħ ġewwa qalbek. Meta f'Ħamis ix-Xirka Jiena ħallejt lili nnifsi fis-Sagrament Imqaddes, kont qed naħseb ħafna fik. Wara dan il-kliem, imħabbti bdiet tagħmel sforzi kbar biex issib il-kliem li seta' jurih Hu x'kien ifisser għalija, imma xorta waħda ma stajtx insib il-kliem u bdejt nibki għax ħassejtni ma niswa għal xejn. U Ġesu' qalli, Għalik, Jiena l-istess ħniena; għalhekk Jiena qed nitolbok toffrili l-miżerja tiegħek u dan l-istess fatt li inti ma tiswa għal xejn u b'dan il-mod, int tpaxxili lil Qalbi. Illum, daħlet ġewwa ruħi fjamma ħajja ta' mħabba divina; li kieku damet ftit iktar, dak inhar kien jikkunsmani, u jeħlisni mill-irbit tal-preżent. Deherli li kieku damet waqt wieħed iżjed, kont negħreq fl-oċejan ta' mħabba. Ma nistax niddeskrivi dawn il-vleġeġ ta' mħabba li qegħdin jinfduli ruħi. Konferenza fuq il-Ħniena 1777. Binti, kun af li Qalbi hija l-istess ħniena. Minn dan il-baħar ta' ħniena, jinżlu jgelglu l-grazzji għal fuq id-dinja kollha. L-ebda ruħ li resqet Lejja qatt ma marret lura mingħajr ma ġiet imfarrġa. Il-miżerja kollha tiġi midfuna fil-fond tal-ħniena Tiegħi, u kull grazzja li ssalva u tqaddes toħroġ minn din il-għajn. Binti, Jiena nixtieq li qalbek tkun post fejn tgħammar il-ħniena Tiegħi. Jiena nixtieq li din il-ħniena tgelgel fuq id-dinja kollha permezz tal-qalb tiegħek. L-ebda persuna li tersaq lejk m'għandha titlaq mingħajr dik il-fiduċja fil-ħniena Tiegħi li Jiena nixtieq b'tant ħerqa għall-erwieħ. Itlob kemm tiflaħ għall-moribondi. Permezz tat-talb tiegħek, ikseb għalihom fiduċja fil-ħniena Tiegħi, għax huma l-iktar li għandhom bżonn tal-fiduċja, u l-inqas li għandhom. Kun żgura li l-grazzja tas-salvazzjoni eterna għal ċerti erwieħ fl-aħħar waqt ta' ħajjithom tkun tiddependi mit-talb tiegħek. Inti taf l-abbiss sħiħ tal-ħniena Tiegħi, għalhekk iġbed minnu għalik u l-aktar għall-imsejkna midinbin. Iktar hemm ċans li s-sema u l-art jiġu fix-xejn milli l-ħniena Tiegħi ma tgħannaqx magħha ruħ mimlija fiduċja. Ir-riżoluzzjoni tiegħi tibqa' l-istess waħda: li jiena ningħaqad ma' Kristu – Ħniena. Għeluq tal-Irtir L-Aħħar Taħdita mal-Mulej. Grazzi, Imħabba Eterna tat-tjubija bla tarf li Int turi miegħi, tal-fatt li Inti tieħu ħsieb b'mod dirett tal-qdusija tiegħi. Binti, ħalli tliet virtujiet iżejnuk b'mod partikulari: l-umilta', is-safa tal-intenzjoni u l-imħabba. Tagħmel xejn iktar milli Jiena nitlob mingħandek, u aċċetta dak kollu li Jiena nibgħatlek. Agħmel mill-aħjar sabiex inti tgħix ħajja ta' ġabra sabiex inti tkun tista' tisma' leħni, li tant hu ġentili li erwieħ miġburin biss jistgħu jisimgħuh . . . Illum ma stajtx norqod qabel nofs il-lejl, tant kont emozzjonata bit-tiġdid tal-voti li kelli nagħmel l-għada. Il-kobor ta' Alla kien jinsab madwari, kollni kemm jiena.
Djarju ta' Swor Fawstina – Is-6 Pitazz (par.1771-1780)